शराब ने ली पति की जान, अब बच्चों के लिए लड़ रही महिलाएं
खेड़ली. वे महिलाएं जिनके पति की मौत शराब के कारण हुई।
अजीत गोयल | खेड़ली
कस्बेसे सटे हुए गांव सौंखर की जाटव बस्ती में शराब ने महिलाओं को एक ऐसी टीस दी है जो पूरी जिंदगी उनके साथ रहेगी। गांव में जाटव बस्ती में करीब दो सौ परिवार हैं जिनकी जनसंख्या करीब 1800 हैं। यहां हर पांचवें घर में एक विधवा महिला है जिसके पति की जान शराब की लत ने ले ली। सौंखर खेड़ली कस्बे से सटा हुआ गांव है और खेड़ली कस्बे में मजदूरी के लिए अधिकतर इसी गांव के लोग आते हैं जिसमें अधिकतर पल्लेदारी भवन निर्माण आदि का काम करते हैं। गांव में शराब का एक सरकारी ठेका है लेकिन ग्रामीणों ने बताया कि शराब बिक्री का काम अधिकतर घरों दुकानों से अवैध रूप किया जाता हैं। इन जगहों पर ही शराब गरीब मजदूरों तक पहुंचती है। अधिकतर गरीब मजदूर शराब को थकान की दवाई मानकर इसका सेवन करते हैं और धीरे-धीरे उसकी यह आदत लत में बदल जाती है। गांव की महिला मोहन देई ने बताया कि उसका पति शराब का सेवन करता था बाद में तबीयत खराब रहने लगी और उसके पति रतन की मौत इसी साल 26 जनवरी को हो गई। इसी तरह गांव की लक्ष्मी देवी ने बताया कि उसके पति दिलीप जाटव की तीन साल पहले शराब पीने की लत के कारण मौत हो गई। उसके दो छोटे-छोटे बच्चे हैं जिसकी परवरिश की जिम्मेदारी अब उस पर गई है। वह दूसरों के यहां मेहनत मजदूरी कर अपना जीवनयापन कर रही है।
सौंखर की जाटव बस्ती में सौरादेवी, प्रेमवती, फूलवती, माया आदि तीस से पैंतीस इस तरह की महिलाएं थी जिनका दर्द एक ही था शराब से उनके पति की मौत। इन महिलाओं ने गांव में शराब की बिक्री पर रोक के लिए एकत्रित होकर दो बार आंदोलन किया जिसमें उन्होंने कस्बे के थाने पर जाकर प्रदर्शन किया। पुलिस ने पहली बार के आंदोलन को हल्के में लिया लेकिन दूसरे आंदोलन का असर यह हुआ कि गांव में शराब की बिक्री पर प्रतिबंध लग गया। यह आंदोलन करीब एक साल पहले किया गया था। उसके बाद फिर से गांव में शराब की अवैध बिक्री शुरू हो गई है। इन महिलाओं का कहना है कि वे चाहती हैं कि उनके बच्चों को शराब की लत लगे। इसलिए वे समय-समय पर थाने पर शराबबंदी के लिए आंदोलन करती हैं। इसके लिए महिलाओं ने एक समिति का गठन भी कर रखा है।
शराबबंदी की मुहिम
hin_Deva hin_Deva awa_Deva hin_Deva hin_Deva hin_Deva